कौशांबी, जागरण संवाददाता। कौशांबी में 'आप' मुख्यालय के आसपास रहने वाले पड़ोसियों का गुस्सा आखिर बृहस्पतिवार को फूट पड़ा। महीने भर से आप मुख्यालय पर आने जाने वाले लोगों की गाड़ियों की पार्किंग घर के सामने होने से दिक्कत झेल रहे लोगों के सब्र का बांध उस समय टूट गया जब टोपी लगाए आधा दर्जन लोगों ने डॉक्टर दंपति के साथ अभद्रता की और गर्भवती महिला के प्रति कमेंट पास किया। गुस्साए लोगों ने आप नेता योगेंद्र यादव की प्रेसवार्ता में पहुंच कर रोष जताया। गुस्साए लोगों का कहना था कि गुंडागर्दी अब कतई बर्दाश्त नहीं है।

यही नहीं गुस्साए लोगों ने मुख्यालय से निकल रहे आप नेताओं की कार को घेर लिया। पड़ोसियों ने कहा कि मुख्यालय पर आने जाने वालों ने यहां के लोगों को दुखी कर दिया है। आप नेताओं ने इसे गंभीर समस्या मानते जल्द ही स्थायी समाधान का आश्वासन दिया। इसके अलावा जिन लोगों ने महिलाओं के प्रति टिप्पणी की उनका पता लगाकर कार्रवाई करने का भरोसा भी दिलाया। लोगों का गुस्सा देखकर नेताओं ने सामूहिक रूप से स्थानीय आवंटियों से माफी मांगी। लोगों ने नेताओं की कार में लगे एरियल को मोड़ दिया व हाथ से थपथपाया भी। यह सारा घटनाक्रम करीब एक घंटे तक चलता रहा। इस दौरान कौशांबी में आप के मुख्यालय से करीब एक किलोमीटर तक गाड़ियों का काफिला लगा रहा।

पढ़ें: कंडोम प्रकरण है 'आप' की साजिश

आप पर 'आप' के दांव से ही वार

क्या सचमुच कांग्रेस के दबाव में हैं केजरीवाल?

आक्रोशित लोगों ने रखी समस्या

घर के सामने सुबह शाम पार्किंग लगी रहती है। मना करने के बाद भी कोई नहीं मानता। बृहस्पतिवार सुबह जब एक कार में आधा दर्जन लोग आम आदमी की टोपी लगाकर आए और घर के सामने गाड़ी पार्क करने लगे। जब इसका विरोध किया तो कार को थोड़ा आगे करके चले गए। जब मैं व मेरी गर्भवती पत्नी सड़क पर घूमने निकले तो अचानक छह लोग सामने आ गए और टोपी उतार कर बोले ' बता क्या कह रहा था' और मेरी पत्नी पर फब्तियां कसी साथ मुझे धमकी भरे लहजे में अपशब्द भी कहे। -डॉ. पवन, कौशांबी

सड़क पर व घर के सामने टोपीबाजों का आतंक हो गया है। टोपीबाज सड़क के किनारे घरों के आसपास गंदगी करते हैं। इसके अलावा सड़क पर आने जाने वाली महिलाओं पर फब्तियां कसते हैं। मना करने पर झगड़े पर उतारू हो जाते हैं। उन्होंने कहा कि महिलाओं व युवतियों पर फब्तियां कसना किस पार्टी का अनुशासन है। -परमजीत कौर

हंगामे के दौरान नहीं दिखी पुलिस

करीब एक घंटे तक हंगामा होता रहा लेकिन कोई भी पुलिस का जवान सामने नहीं आया। पुख्ता सुरक्षा व्यवस्था का दावा करने वाली पुलिस की बात बेमानी साबित हुई।

आप कार्यकर्ता भिड़े

हंगामे के दौरान आप के दो कार्यकर्ता आपस में ही भिड़ गए। गुत्थम-गुत्थी को देखकर यहां अनुशासन का घोर अभाव दिखा। आम आदमी पार्टी के अनुशासन का दावा हवाहवाई साबित हुआ। लोगों ने किसी तरह दोनों को अलग किया।

बुधवार की देर शाम दो लोग सफेद रंग टोपी लगाकर संस्थान में घुस आए और अपने को आप का कार्यकर्ता बताते हुए कहने लगे अब मुझे फिल्म में जाना है मुझे हीरो बना दो। नहीं तो मैं यहीं धरने पर बैठे जाऊंगा। दोनों शराब पीए हुए थे। मैने इसकी शिकायत संस्थान के निदेशक से की। गार्ड व संस्थान में मौजूद लोगों ने दोनों को किसी तरह बाहर किया। -प्रीति त्यागी, कर्मचारी ट्राइविजन फिल्मस लिमिटेड

बुधवार को कुछ लोग आप की टोपी लगाकर उनके इंस्टीट्यूट में आ धमके और उनके गनमैन की गन छीनने लगे। गनमैन व और लोगों के विरोध के बाद हंगामा करते हुए टोपीबाज चले गए। करीब एक महीने से पूरे कौशांबी में अराजकता का माहौल है। -विजय भारद्वाज, निदेशक ट्राइविजन प्राइवेट फिल्मस लिमिटेड

रोज सुबह शाम की भीड़ से लोगों का जीना हराम हो रहा है। सड़क पर व घर के सामने गाड़ियों की बेतरतीब पार्किंग से अपनी गाड़ियां घर से नहीं निकल पाती है। मुख्यमंत्री दिल्ली के और भीड़ यहां। लोगों को रोजाना किसी न किसी समस्या से जूझना पड़ रहा है। -सुमन

मेरा भी घर आप मुख्यालय के पड़ोस में है। महीने भर से सारा मार्ग गाड़ियों से अटा रहता है। जगह-जगह लोग गाड़ी खड़ी कर रहे हैं। इससे घर से निकलना मुश्किल हो गया है। घर में बीमार बुजुर्ग को अक्सर अस्पताल लेकर जाना होता है लेकिन सड़क पर जाम की अराजकता के चलते दिक्कत होती है। पार्किंग के लिए जब मना किया जाता है तो नहीं मानते हैं उल्टे आंख दिखाते हैं। समस्या की शिकायत के लिए दस बार आप मुख्यालय गए लेकिन कोई जवाब नहीं मिला। -सरदार आइएम संधू

मोबाइल पर ताजा खबरें, फोटो, वीडियो व लाइव स्कोर देखने के लिए जाएं m.jagran.com पर

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस